Author: Ján Matuský
Last saved by: agenda0
Company: MH SR

Návrh

kandidátov vlády Slovenskej republiky na členov regulačnej rady Úradu pre reguláciu sieťových odvetví 

Úrad pre reguláciu sieťových odvetví bol zriadený zákonom č. 276/2001 Z. z. o regulácii v sieťových odvetviach a o zmene a doplnení niektorých zákonov (ďalej len “zákon”) s účinnosťou od 1. augusta 2001 ako orgán štátnej správy. Úrad pre reguláciu sieťových odvetví (ďalej len „úrad“) je rozpočtovou organizáciou so sídlom v Bratislave, Bajkalská ulica č. 27.

Ministerstvo hospodárstva Slovenskej republiky (ďalej len „ministerstvo“) zabezpečilo zriadenie úradu ku dňu účinnosti  zákona v zmysle uznesenia vlády č. 455/2001 časť B.1. zo dňa 23. mája 2001. Účinnosť zákona bola dňa 14. júna 2001 zmenená Národnou radou Slovenskej republiky zo dňa 1. januára 2002 na deň 1. august 2001.

Ministerstvo zabezpečilo pre úrad vhodné kancelárske priestory v budove štátu v správe ministerstva na Bajkalskej ulici č. 27. Kancelárske priestory boli zrekonštruované, vybavené na Slovensku vyrobeným nábytkom a primeranou výpočtovou a kancelárskou technikou. Náklady na zriadenie úradu hradí ministerstvo z prostriedkov štátneho rozpočtu, rozpočtovaných pre úrad vo všeobecnej pokladničnej správe. Činnosť úradu bude zabezpečovať 40 zamestnancov a 6 členov regulačnej rady. 

Činnosť úradu zabezpečujú poverení pracovníci ministerstva, ktorí sa podieľali aj na príprave zákona a prácach, súvisiacich so zriadením úradu. Riadením úradu bol do vymenovania regulačnej rady poverený p. Ing. Ján Matuský, poradca ministra hospodárstva. Môže však konať len v tých veciach, ktoré nie sú v zákone vymedzené pre predsedu úradu alebo pre regulačnú radu. To znamená, že úrad do vymenovania regulačnej rady nemôže vydávať rozhodnutia v správnom konaní a vydávať všeobecne záväzné právne predpisy. Ostatná agenda je priebežne vybavovaná.

Poverení pracovníci pripravujú nariadenia úradu o regulácii taríf v plynárenstve a elektroenergetike a spolupracujú s poradcami pre privatizáciu SPP, a.s. a rozvodných podnikov elektroenergetiky  na príprave informačných memoránd. 

Hlavným výberovým kritériom vlády Slovenskej republiky pri výbere kandidátov na členov regulačnej rady bolo vzdelanie a prax v oblasti liberalizácie ekonomiky, ochrany hospodárskej súťaže a regulácie sieťových odvetví a v oblasti ekonomických analýz.

Navrhnutí kandidáti spĺňajú odborné i morálne kritéria pre členstvo v regulačnej rade. Jedná sa o expertov, ktorí svojou doterajšou činnosťou preukázali schopnosť úspešne aplikovať v praxi najnovšie teoretické poznatky a praktické skúsenosti z oblastí, v ktorých sa presadili. Je preto možné predpokladať, že aj v činnosti regulačnej rady sa prejavia ich odborné a riadiace schopnosti a regulačná rada sa úspešne vyrovná s úlohou zmeny regulačného rámca v sieťových odvetviach Slovenska.  Navrhnutí kandidáti spĺňajú kritériá § 9 zákona, ktorý obsahuje rozsiahle obmedzenia v možnosti výkonu iných politických, podnikateľských a pracovnoprávnych vzťahov a funkcií.

Vláda Slovenskej republiky, v zmysle § 19 zákona, predkladá návrh kandidátov na vymenovanie za členov regulačnej rady Úradu pre reguláciu sieťových odvetví na prvé funkčné obdobie.

Na 6. ročné funkčné obdobie:

1.	Matuský Ján, Ing., 	poradca ministra hospodárstva poverený riadením úradu, Ministerstvo hospodárstva Slovenskej republiky.
2.	Urmín Jozef, Ing.,	riaditeľ odboru energetiky, Ministerstvo hospodárstva Slovenskej republiky.

Na 4. ročné funkčné obdobie:

3.	Juris Andrej, Ing., MPA., regulačný ekonóm, NERA, Washington, DC, USA.
4.	Reguli Stanislav, Ing., konateľ, Bien, spol. s r.o., Bratislava.

Na 2. ročné funkčné obdobie:

5.	Klepáč Ján, Ing., riaditeľ odboru ekonomiky a správy, Kancelária prezidenta Slovenskej republiky.
6.	Nižňanský Peter, PhD., predseda, Protimonopolný úrad Slovenskej republiky.

Podrobné údaje o vzdelaní a praxi navrhnutých kandidátov sú v priložených pracovných životopisoch. Súčasťou predloženého návrhu je aj prehlásenie kandidátov na členstvo v regulačnej rade, že súhlasia s návrhom na zaradenie do zoznamu navrhnutých kandidátov a že spĺňajú i ďalšie podmienky zákona.